CELEX: 32019R0362
Language: el
Date: 2018-12-13 00:00:00
Title: Κατ' εξουσιοδότηση κανονισμός (ΕΕ) 2019/362 της Επιτροπής, της 13ης Δεκεμβρίου 2018, για την τροποποίηση του κατ' εξουσιοδότηση κανονισμού (ΕΕ) αριθ. 150/2013 όσον αφορά τα ρυθμιστικά τεχνικά πρότυπα που προσδιορίζουν τις λεπτομέρειες της αίτησης καταχώρισης ως αρχείου καταγραφής συναλλαγών (Κείμενο που παρουσιάζει ενδιαφέρον για τον ΕΟΧ)

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 81/74
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/362 ΤΗΣ ΕΠΙΤΡΟΠΗΣ
         της 13ης Δεκεμβρίου 2018
         για την τροποποίηση του κατ' εξουσιοδότηση κανονισμού (ΕΕ) αριθ. 150/2013 όσον αφορά τα ρυθμιστικά τεχνικά πρότυπα που προσδιορίζουν τις λεπτομέρειες της αίτησης καταχώρισης ως αρχείου καταγραφής συναλλαγών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 56 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η πείρα που αποκομίστηκε από την εφαρμογή του κατ' εξουσιοδότηση κανονισμού (ΕΕ) αριθ. 150/2013 (2) της Επιτροπής έχει δείξει ότι οι διατάξεις του κανονισμού (ΕΕ) αριθ. 648/2012 σχετικά με την καταχώριση αρχείων καταγραφής συναλλαγών αποτελούν ικανή βάση για τη δημιουργία του πλαισίου καταχώρισης αρχείων καταγραφής συναλλαγών. Προκειμένου να ενισχυθεί περαιτέρω αυτό το πλαίσιο, ο κανονισμός (ΕΕ) αριθ. 150/2013 θα πρέπει να αντανακλά την εξελισσόμενη φύση του κλάδου.
                  
               
                     (2)
                  
                  
                     Η δημιουργία ενός συνεκτικού πλαισίου καταχώρισης και επέκτασης της καταχώρισης αρχείων καταγραφής συναλλαγών δυνάμει του κανονισμού (ΕΕ) αριθ. 648/2012 και του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου (3) είναι θεμελιώδους σημασίας για την επίτευξη ισότιμων όρων ανταγωνισμού μεταξύ των αρχείων καταγραφής συναλλαγών και για την αποτελεσματική εκτέλεση των καθηκόντων καταγραφής.
                  
               
                     (3)
                  
                  
                     Η δυνατότητα επαλήθευσης που παρέχουν τα αρχεία καταγραφής συναλλαγών είναι πρωταρχικής σημασίας για τη διαφάνεια των αγορών παραγώγων και για τη διασφάλιση της ποιότητας των δεδομένων. Επομένως, τα αρχεία καταγραφής συναλλαγών θα πρέπει να αποδεικνύουν ότι έχουν δημιουργήσει κατάλληλα συστήματα και διαδικασίες για να επαληθεύουν την πληρότητα και την ορθότητα των στοιχείων των συμβάσεων παραγώγων. Τα εν λόγω συστήματα και οι διαδικασίες θα πρέπει, ως εκ τούτου, να περιγράφονται πιο αναλυτικά προκειμένου να ενισχυθεί το πλαίσιο καταχώρισης. Θα πρέπει να προσδιορίζουν τον τρόπο με τον οποίο τα αρχεία καταγραφής συναλλαγών θα επαληθεύουν την ταυτότητα των χρηστών, θα επικυρώνουν τη δομή των δεδομένων, θα επιτρέπουν την καταγραφή δεδομένων, θα επικυρώνουν τη λογική και το περιεχόμενο των δεδομένων, θα διασφαλίζουν τη συμφωνία των στοιχείων των παραγώγων και θα παρέχουν αναπληροφόρηση στους χρήστες τους.
                  
               
                     (4)
                  
                  
                     Οι αιτήσεις καταχώρισης ως αρχείων καταγραφής συναλλαγών θα πρέπει να περιλαμβάνουν αναλυτικότερες πληροφορίες σχετικά με τους συναφείς εσωτερικούς ελεγκτικούς μηχανισμούς και τις δομές, τον εσωτερικό έλεγχο και το σχέδιο ελέγχου, ώστε να μπορεί η ESMA να αξιολογεί τον τρόπο με τον οποίο αυτοί οι παράγοντες συμβάλλουν στην αποτελεσματική λειτουργία του αρχείου καταγραφής συναλλαγών.
                  
               
                     (5)
                  
                  
                     Προκειμένου η ESMA να μπορεί να εκτιμήσει καλύτερα τα εχέγγυα εντιμότητας, την πείρα και τις δεξιότητες των μελών του συμβουλίου, των ανώτατων διοικητικών στελεχών και των σχετικών ανώτερων υπαλλήλων του αιτούντος αρχείου καταγραφής συναλλαγών, το αιτούν αρχείο καταγραφής συναλλαγών θα πρέπει να παρέχει συμπληρωματικές πληροφορίες για τα πρόσωπα αυτά, συμπεριλαμβανομένων πληροφοριών σχετικά με τις γνώσεις και την πείρα τους στη διαχείριση, τις λειτουργίες και την ανάπτυξη συστημάτων πληροφορικής.
                  
               
                     (6)
                  
                  
                     Η χρήση κοινών πόρων στο πλαίσιο ενός αρχείου καταγραφής συναλλαγών για υπηρεσίες υποβολής αναφοράς για συμβάσεις παραγώγων, αφενός, και για επικουρικές υπηρεσίες ή υπηρεσίες υποβολής αναφοράς για συναλλαγές χρηματοδότησης τίτλων, αφετέρου, μπορεί να οδηγήσει σε μετάδοση λειτουργικών κινδύνων μεταξύ των εν λόγω υπηρεσιών. Για να αποφευχθεί η μετάδοση των κινδύνων μπορεί να απαιτείται αποτελεσματικός λειτουργικός διαχωρισμός μεταξύ της επικύρωσης, της συμφωνίας, της επεξεργασίας και της τήρησης των δεδομένων. Εντούτοις, ορισμένες πρακτικές, όπως συστήματα με κοινό περιβάλλον χρήστη (front-end), κοινό σημείο πρόσβασης των αρχών σε δεδομένα ή η χρήση του ίδιου προσωπικού στον τομέα των πωλήσεων, της συμμόρφωσης ή στο γραφείο εξυπηρέτησης πελατών μπορεί να είναι λιγότερο επιρρεπείς στη μετάδοση και, συνεπώς, δεν προϋποθέτουν απαραίτητα τον λειτουργικό διαχωρισμό. Επομένως, τα αρχεία καταγραφής συναλλαγών θα πρέπει να δημιουργούν κατάλληλο επίπεδο λειτουργικού διαχωρισμού μεταξύ των πόρων, των συστημάτων και των διαδικασιών που χρησιμοποιούνται σε διαφορετικούς τομείς επιχειρηματικής δραστηριότητας Ο διαχωρισμός αυτός θα πρέπει να περιλαμβάνει τους επιχειρηματικούς τομείς που παρέχουν υπηρεσίες που υπόκεινται σε άλλη νομοθεσία της Ένωσης ή τρίτης χώρας. Θα πρέπει, επίσης, να διασφαλίζουν ότι η αίτηση καταχώρισης περιέχει αναλυτικές και σαφείς πληροφορίες σχετικά με τις επικουρικές υπηρεσίες που παρέχει το αρχείο καταγραφής συναλλαγών ή με άλλους τομείς επιχειρηματικής δραστηριότητας στους οποίους δραστηριοποιείται πέραν των βασικών υπηρεσιών καταγραφής δυνάμει του κανονισμού (ΕΕ) αριθ. 648/2012.
                  
               
                     (7)
                  
                  
                     Η αξιοπιστία, η ανθεκτικότητα και το επίπεδο προστασίας των συστημάτων τεχνολογίας πληροφοριών των αρχείων καταγραφής συναλλαγών είναι θεμελιώδους σημασίας για τη διασφάλιση της συμμόρφωσης με τους στόχους του κανονισμού (ΕΕ) αριθ. 648/2012. Συνεπώς, τα αρχεία καταγραφής συναλλαγών θα πρέπει να παρέχουν διεξοδικές και πιο αναλυτικές πληροφορίες σχετικά με τα εν λόγω συστήματα, ώστε να δίνεται η δυνατότητα στην ESMA να αξιολογεί την αξιοπιστία και την ανθεκτικότητα των συστημάτων τεχνολογίας πληροφοριών. Όταν η εκτέλεση καθηκόντων καταγραφής ανατίθεται εξωτερικά σε τρίτους, είτε σε επίπεδο ομίλου είτε εκτός ομίλου, τότε τα αρχεία καταγραφής συναλλαγών θα πρέπει να παρέχουν αναλυτικές πληροφορίες σχετικά με τις συναφείς ρυθμίσεις εξωτερικής ανάθεσης, ώστε να μπορεί η ESMA να αξιολογήσει τη συμμόρφωση με τις προϋποθέσεις καταχώρισης, περιλαμβανομένων πληροφοριών σχετικά με τυχόν συμφωνίες επιπέδου εξυπηρέτησης, τα σχετικά μεγέθη και τους τρόπους αποτελεσματικής παρακολούθησης των εν λόγω μεγεθών. Τέλος, τα αρχεία καταγραφής συναλλαγών θα πρέπει να παρέχουν πληροφορίες σχετικά με τους μηχανισμούς και τους ελέγχους τους οποίους εφαρμόζουν για την αποτελεσματική διαχείριση δυνητικών κυβερνοκινδύνων και την προστασία των δεδομένων από κυβερνοεπιθέσεις.
                  
               
                     (8)
                  
                  
                     Για την αποτελεσματικότερη επίτευξη των στόχων του κανονισμού (ΕΕ) αριθ. 648/2012 όσον αφορά τη διαφάνεια της αγοράς παραγώγων, τα αρχεία καταγραφής συναλλαγών θα πρέπει να αποδεικνύουν ότι εφαρμόζουν τους όρους και τις προϋποθέσεις πρόσβασης στα δεδομένα που τηρούνται στα αρχεία καταγραφής συναλλαγών σύμφωνα με τον κατ' εξουσιοδότηση κανονισμό (ΕΕ) αριθ. 151/2013 (4) της Επιτροπής. Οι εν λόγω όροι και προϋποθέσεις θα πρέπει να διασφαλίζουν την ακεραιότητα των δεδομένων που παρέχονται στις αρχές, καθώς και ότι τα αρχεία καταγραφής συναλλαγών είναι σε θέση να παράσχουν πρόσβαση στα δεδομένα, σύμφωνα με τον κατ' εξουσιοδότηση κανονισμό (ΕΕ) αριθ. 151/2013. Ως εκ τούτου, στην αίτηση καταχώρισης θα πρέπει να περιγράφονται λεπτομερώς οι πολιτικές και οι διαδικασίες των αρχείων καταγραφής συναλλαγών σύμφωνα με τις οποίες οι διάφοροι τύποι χρηστών αναφέρουν και έχουν πρόσβαση στα δεδομένα που τηρούνται στο αρχείο καταγραφής συναλλαγών. Για τον ίδιο λόγο, η αίτηση καταχώρισης θα πρέπει να περιέχει περιγραφή των διαύλων και των μηχανισμών που χρησιμοποιούνται για τη δημοσιοποίηση πληροφοριών σχετικά με τους κανόνες πρόσβασης στα δεδομένα που τηρούνται από το εκάστοτε αρχείο καταγραφής συναλλαγών. Τα αρχεία καταγραφής συναλλαγών παρέχουν επίσης πιο αναλυτικές πληροφορίες σχετικά με τις διαδικασίες που χρησιμοποιούν για την επαλήθευση της πληρότητας και της ορθότητας των δεδομένων.
                  
               
                     (9)
                  
                  
                     Τα τέλη που συνδέονται με τις υπηρεσίες τις οποίες παρέχουν τα αρχεία καταγραφής συναλλαγών αποτελούν σημαντικές πληροφορίες που επιτρέπουν στους συμμετέχοντες στην αγορά να κάνουν συνειδητή επιλογή. Ως εκ τούτου, θα πρέπει να αποτελούν μέρος της αίτησης καταχώρισης ως αρχείου καταγραφής συναλλαγών.
                  
               
                     (10)
                  
                  
                     Προκειμένου να μπορέσει η ESMA να ορίσει το σημείο αναφοράς για τον σχεδιασμό ικανότητας και επιδόσεων των αρχείων καταγραφής συναλλαγών, οι αιτήσεις καταχώρισης θα πρέπει να περιέχουν πληροφορίες που να αποδεικνύουν ότι το αιτούν αρχείο καταγραφής συναλλαγών διαθέτει τους απαραίτητους χρηματοοικονομικούς πόρους για την εκτέλεση των καθηκόντων του ως αρχείου καταγραφής συναλλαγών σε συνεχή βάση. Για τον ίδιο λόγο, η αίτηση καταχώρισης θα πρέπει να περιέχει κατάλληλες ρυθμίσεις αδιάλειπτης λειτουργίας. Τα αρχεία καταγραφής συναλλαγών θα πρέπει, ειδικότερα, να παρέχουν πληροφορίες σχετικά με τα σχέδια, τις διαδικασίες και τις ρυθμίσεις που έχουν προβλέψει για τη διαχείριση καταστάσεων έκτακτης ανάγκης και κρίσεων, περιλαμβανομένων των διαδικασιών για τη διασφάλιση της ομαλής αντικατάστασης του αρχείου καταγραφής συναλλαγών σε περίπτωση ανάκλησης της καταχώρισής του ή σε περίπτωση που κάποιος αναφέρων αντισυμβαλλόμενος αποφασίσει να αναφέρει συναλλαγές σε άλλο αρχείο καταγραφής συναλλαγών.
                  
               
                     (11)
                  
                  
                     Επειδή οι συμμετέχοντες στην αγορά και οι αρχές της αγοράς βασίζονται στα δεδομένα που τηρούνται από τα αρχεία καταγραφής συναλλαγών, στην αίτηση καταχώρισης ως αρχείου καταγραφής συναλλαγών θα πρέπει να περιγράφονται σαφώς οι λειτουργικές ρυθμίσεις και οι ρυθμίσεις που σχετίζονται με την τήρηση αρχείων, οι οποίες θα πρέπει να είναι αυστηρές και αποτελεσματικές. Προκειμένου να καταδεικνύει τον τρόπο με τον οποίο διασφαλίζεται η εμπιστευτικότητα και η προστασία των δεδομένων που τηρούνται από το αρχείο καταγραφής συναλλαγών και να καθιστά εφικτή την ιχνηλασιμότητά τους, η αίτηση καταχώρισης πρέπει να περιλαμβάνει ειδική αναφορά σχετικά με την κατάρτιση ημερολογίου αναφορών.
                  
               
                     (12)
                  
                  
                     Ο παρών κανονισμός βασίζεται στο σχέδιο ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ESMA) στην Ευρωπαϊκή Επιτροπή σύμφωνα με τη διαδικασία που προβλέπεται στο άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5).
                  
               
                     (13)
                  
                  
                     Η ESMA διεξήγαγε ανοικτές δημόσιες διαβουλεύσεις σχετικά με αυτό το σχέδιο ρυθμιστικών τεχνικών προτύπων, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010.
                  
               
                     (14)
                  
                  
                     Επομένως, ο κατ' εξουσιοδότηση κανονισμός (ΕΕ) αριθ. 150/2013 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις στον κατ' εξουσιοδότηση κανονισμό (ΕΕ) αριθ. 150/2013
            
                        1)
                     
                     
                        Στο άρθρο 1, η παράγραφος 2 αντικαθίσταται από το ακόλουθο κείμενο:
                        
                           «2.   Η αίτηση καταχώρισης ως αρχείου καταγραφής συναλλαγών περιλαμβάνει ειδικότερα τις ακόλουθες πληροφορίες:
                           
                                       α)
                                    
                                    
                                       την εταιρική επωνυμία του αιτούντος και τη διεύθυνση της έδρας εντός της Ένωσης·
                                    
                                 
                                       β)
                                    
                                    
                                       απόσπασμα από την εγγραφή του στο σχετικό εμπορικό ή δικαστικό μητρώο, ή άλλες μορφές πιστοποιημένων αποδείξεων του τόπου της σύστασης και του πεδίου επιχειρηματικής δραστηριότητας του αιτούντος, που ισχύουν κατά την ημερομηνία υποβολής της αίτησης·
                                    
                                 
                                       γ)
                                    
                                    
                                       πληροφορίες σχετικά με τις κατηγορίες παραγώγων για τις οποίες επιθυμεί να καταχωριστεί ο αιτών·
                                    
                                 
                                       δ)
                                    
                                    
                                       πληροφορίες σχετικά με το κατά πόσον ο αιτών έχει άδεια λειτουργίας ή είναι καταχωρισμένος από αρμόδια αρχή στο κράτος μέλος όπου είναι εγκατεστημένος και, στην περίπτωση αυτή, το όνομα της αρχής και τυχόν αριθμό αναφοράς που σχετίζεται με την άδεια ή την καταχώριση·
                                    
                                 
                                       ε)
                                    
                                    
                                       το καταστατικό του αιτούντος και, αναλόγως, άλλη καταστατική τεκμηρίωση η οποία να αναφέρει ότι ο αιτών σκοπεύει να παρέχει υπηρεσίες αρχείου καταγραφής συναλλαγών·
                                    
                                 
                                       στ)
                                    
                                    
                                       τα πρακτικά της συνεδρίασης στην οποία το συμβούλιο του αιτούντος ενέκρινε την αίτηση·
                                    
                                 
                                       ζ)
                                    
                                    
                                       το ονοματεπώνυμο και τα στοιχεία επικοινωνίας του (των) ατόμου(-ων) που είναι αρμόδιο(-α) για τη συμμόρφωση ή κάθε άλλου μέλους του προσωπικού που συμμετέχει στις αξιολογήσεις συμμόρφωσης του αιτούντος·
                                    
                                 
                                       η)
                                    
                                    
                                       το πρόγραμμα δραστηριοτήτων, περιλαμβανομένων ενδείξεων του τόπου των βασικών επιχειρηματικών δραστηριοτήτων·
                                    
                                 
                                       θ)
                                    
                                    
                                       την ταυτοποίηση τυχόν θυγατρικών και, αναλόγως, της δομής του ομίλου·
                                    
                                 
                                       ι)
                                    
                                    
                                       οποιαδήποτε υπηρεσία, εκτός της λειτουργίας αρχείου καταγραφής συναλλαγών, την οποία παρέχει ή σκοπεύει να παρέχει ο αιτών·
                                    
                                 
                                       ια)
                                    
                                    
                                       οποιεσδήποτε πληροφορίες σχετικά με τυχόν εκκρεμείς δικαστικές, διοικητικές, συναφείς με διαιτησία ή τυχόν άλλη διαφορά διαδικασίες, ανεξαρτήτως του είδους τους, στις οποίες μπορεί να ενέχεται ο αιτών, ιδίως όσον αφορά φορολογικά θέματα και θέματα αφερεγγυότητας και οι οποίες συνεπάγονται οικονομικό ή σχετικό με την εντιμότητα κόστος, ή τυχόν μη εκκρεμείς διαδικασίες, που μπορεί, παρά ταύτα, να έχουν οποιονδήποτε ουσιαστικό αντίκτυπο στο κόστος του αρχείου καταγραφής συναλλαγών.»·
                                    
                                 
                     
                  
                        2)
                     
                     
                        το άρθρο 2 αντικαθίσταται από το ακόλουθο κείμενο:
                        
                           «Άρθρο 2
                           Πολιτικές και διαδικασίες
                           Σε περίπτωση που παρέχονται πληροφορίες όσον αφορά πολιτικές και διαδικασίες στο πλαίσιο μιας αίτησης, ο αιτών διασφαλίζει ότι η αίτηση περιέχει τα ακόλουθα στοιχεία:
                           
                                       α)
                                    
                                    
                                       μνεία ότι το συμβούλιο εγκρίνει τις πολιτικές, ότι η ανώτατη διοίκηση εγκρίνει τις διαδικασίες και ότι η ανώτατη διοίκηση είναι αρμόδια για την εφαρμογή και την τήρηση των πολιτικών και των διαδικασιών·
                                    
                                 
                                       β)
                                    
                                    
                                       περιγραφή του τρόπου οργάνωσης της κοινοποίησης των πολιτικών και διαδικασιών στο πλαίσιο των δραστηριοτήτων του αιτούντος, του τρόπου με τον οποίο θα διασφαλίζεται και παρακολουθείται η συμμόρφωση σε καθημερινή βάση, και του(των) αρμοδίου(-ων) για τη συμμόρφωση εν προκειμένω·
                                    
                                 
                                       γ)
                                    
                                    
                                       τυχόν αρχεία που υποδεικνύουν ότι ο αιτών απασχολεί ειδικό προσωπικό που γνωρίζει τις πολιτικές και τις διαδικασίες·
                                    
                                 
                                       δ)
                                    
                                    
                                       περιγραφή των ληπτέων μέτρων σε περίπτωση παραβίασης πολιτικών και διαδικασιών·
                                    
                                 
                                       ε)
                                    
                                    
                                       ενδεικτική περιγραφή της διαδικασίας αναφοράς στην ESMA τυχόν ουσιαστικής παραβίασης πολιτικών ή διαδικασιών που μπορεί να οδηγήσει σε παραβίαση των όρων της αρχικής καταχώρισης.»·
                                    
                                 
                     
                  
                        3)
                     
                     
                        στο άρθρο 3, η παράγραφος 2 αντικαθίσταται από το ακόλουθο κείμενο:
                        
                           «2.   Σε περίπτωση που ο αιτών έχει μητρική επιχείρηση:
                           
                                       α)
                                    
                                    
                                       αναφέρει τη διεύθυνση της έδρας της μητρικής επιχείρησης·
                                    
                                 
                                       β)
                                    
                                    
                                       αναφέρει κατά πόσον η μητρική εταιρεία έχει άδεια λειτουργίας ή είναι καταχωρισμένη και υπόκειται σε εποπτεία και, όταν ισχύει αυτό, παραθέτει τυχόν αριθμό μητρώου και την ονομασία της αρμόδιας εποπτικής αρχής.»·
                                    
                                 
                     
                  
                        4)
                     
                     
                        το άρθρο 7 αντικαθίσταται από το ακόλουθο κείμενο:
                        
                           «Άρθρο 7
                           Εσωτερικός έλεγχος
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει αναλυτικές πληροφορίες σχετικά με το σύστημα εσωτερικού ελέγχου του αιτούντος, περιλαμβανομένων πληροφοριών όσον αφορά τις υπηρεσίες συμμόρφωσης, την αξιολόγηση κινδύνων, τους μηχανισμούς εσωτερικού ελέγχου και τις ρυθμίσεις που διέπουν την υπηρεσία εσωτερικού ελέγχου.
                           
                           
                              2.   Οι αναλυτικές πληροφορίες της παραγράφου 1 περιλαμβάνουν:
                              
                                          α)
                                       
                                       
                                          τις πολιτικές εσωτερικού ελέγχου του αιτούντος και τις αντίστοιχες διαδικασίες που σχετίζονται με τη συνεπή και αποτελεσματική εφαρμογή τους·
                                       
                                    
                                          β)
                                       
                                       
                                          τυχόν πολιτικές, διαδικασίες και εγχειρίδια αναφορικά με την παρακολούθηση και την αξιολόγηση της επάρκειας και της αποτελεσματικότητας των συστημάτων του αιτούντος·
                                       
                                    
                                          γ)
                                       
                                       
                                          τυχόν πολιτικές, διαδικασίες και εγχειρίδια αναφορικά με τον έλεγχο και τη διασφάλιση των συστημάτων επεξεργασίας πληροφοριών του αιτούντος·
                                       
                                    
                                          δ)
                                       
                                       
                                          την ταυτότητα των εσωτερικών οργάνων που έχουν αναλάβει την αξιολόγηση των πορισμάτων που προκύπτουν από εσωτερικούς ελέγχους.
                                       
                                    
                           
                              3.   Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες όσον αφορά τις διαδικασίες εσωτερικού ελέγχου του αιτούντος:
                              
                                          α)
                                       
                                       
                                          τη σύνθεση, τις αρμοδιότητες και τις ευθύνες της επιτροπής εσωτερικού ελέγχου, εάν υπάρχει·
                                       
                                    
                                          β)
                                       
                                       
                                          το καταστατικό, τις μεθοδολογίες, τα πρότυπα και τις διαδικασίες του εσωτερικού ελέγχου·
                                       
                                    
                                          γ)
                                       
                                       
                                          εξήγηση του τρόπου με τον οποίο αναπτύσσεται και εφαρμόζεται το καταστατικό, η μεθοδολογία και οι διαδικασίες εσωτερικού ελέγχου, λαμβανομένου υπόψη του χαρακτήρα και της έκτασης των δραστηριοτήτων, των πολυπλοκοτήτων και των κινδύνων του αιτούντος·
                                       
                                    
                                          δ)
                                       
                                       
                                          πρόγραμμα εργασίας για τα τρία έτη που έπονται της ημερομηνίας εφαρμογής, το οποίο πραγματεύεται τον χαρακτήρα και την έκταση των δραστηριοτήτων, των πολυπλοκοτήτων και των κινδύνων του αιτούντος.»·
                                       
                                    
                        
                     
                  
                        5)
                     
                     
                        το άρθρο 9 αντικαθίσταται από το ακόλουθο κείμενο:
                        
                           «Άρθρο 9
                           Ανώτατα διοικητικά στελέχη και μέλη του συμβουλίου
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες όσον αφορά κάθε μέλος της ανώτατης διοίκησης και κάθε μέλος του συμβουλίου:
                              
                                          α)
                                       
                                       
                                          αντίγραφο του βιογραφικού σημειώματος·
                                       
                                    
                                          β)
                                       
                                       
                                          λεπτομερή στοιχεία όσον αφορά τις γνώσεις και την πείρα τους στη διαχείριση, τις λειτουργίες και την ανάπτυξη συστημάτων τεχνολογίας πληροφοριών·
                                       
                                    
                                          γ)
                                       
                                       
                                          λεπτομερή στοιχεία όσον αφορά τυχόν ποινικές καταδίκες σε σχέση με την παροχή χρηματοπιστωτικών ή συναφών με δεδομένα υπηρεσιών ή σε σχέση με πράξεις απάτης ή απιστίας, συγκεκριμένα σε μορφή επίσημου πιστοποιητικού, εφόσον διατίθεται στο οικείο κράτος μέλος·
                                       
                                    
                                          δ)
                                       
                                       
                                          δήλωση του ιδίου του ενδιαφερομένου περί εχεγγύων εντιμότητας σε σχέση με την παροχή χρηματοπιστωτικής υπηρεσίας ή υπηρεσίας συναφούς με δεδομένα, στην οποία κάθε μέλος της ανώτατης διοίκησης και του συμβουλίου αναφέρει αν:
                                          
                                                      i)
                                                   
                                                   
                                                      έχει καταδικαστεί για αξιόποινη πράξη σε σχέση με την παροχή χρηματοπιστωτικών ή συναφών με δεδομένα υπηρεσιών ή σε σχέση με πράξεις απάτης ή απιστίας·
                                                   
                                                
                                                      ii)
                                                   
                                                   
                                                      έχει αποτελέσει αντικείμενο κυρώσεων στο πλαίσιο πειθαρχικής διαδικασίας ασκηθείσας από ρυθμιστική αρχή ή κρατικούς φορείς ή οργανισμούς ή αποτελεί αντικείμενο τυχόν τέτοιας διαδικασίας η οποία δεν έχει περατωθεί·
                                                   
                                                
                                                      iii)
                                                   
                                                   
                                                      έχει αποτελέσει αντικείμενο κυρώσεων σε αστική δίκη σε σχέση με την παροχή χρηματοπιστωτικών ή συναφών με δεδομένα υπηρεσιών ή για παρατυπία ή απάτη όσον αφορά τη διαχείριση επιχείρησης·
                                                   
                                                
                                                      iv)
                                                   
                                                   
                                                      έχει συμμετάσχει στο συμβούλιο ή στην ανώτατη διοίκηση επιχείρησης της οποίας η καταχώριση ή η άδεια έχει ανακληθεί από ρυθμιστικό φορέα·
                                                   
                                                
                                                      v)
                                                   
                                                   
                                                      έχει στερηθεί το δικαίωμα να ασκεί δραστηριότητες που απαιτούν καταχώριση ή άδεια από ρυθμιστικό φορέα·
                                                   
                                                
                                                      vi)
                                                   
                                                   
                                                      έχει συμμετάσχει στο συμβούλιο ή στην ανώτατη διοίκηση επιχείρησης που έχει κηρύξει πτώχευση ή τελούσε υπό εκκαθάριση ενόσω το εν λόγω πρόσωπο ήταν συνδεδεμένο με την επιχείρηση ή εντός ενός έτους από τότε που το πρόσωπο έπαυσε να συνδέεται με την επιχείρηση·
                                                   
                                                
                                                      vii)
                                                   
                                                   
                                                      έχει συμμετάσχει στο συμβούλιο ή στην ανώτατη διοίκηση επιχείρησης που έχει αποτελέσει αντικείμενο κυρώσεων ή ποινής από ρυθμιστικό φορέα·
                                                   
                                                
                                                      viii)
                                                   
                                                   
                                                      έχει άλλως αποτελέσει αντικείμενο καταδίκης, αναστολής ή αποκλεισμού από την άσκηση καθηκόντων ή οποιασδήποτε άλλης κύρωσης σε σχέση με απάτη, απιστία ή σε σχέση με την παροχή χρηματοπιστωτικών ή συναφών με δεδομένα υπηρεσιών, από κρατικό, ρυθμιστικό ή επαγγελματικό φορέα·
                                                   
                                                
                                                      ix)
                                                   
                                                   
                                                      έχει αποκλειστεί από διοικητικά καθήκοντα, από καθήκοντα διευθυντικού στελέχους, έχει απολυθεί από απασχόληση ή άλλη σύνδεση με επιχείρηση, συνεπεία καταγγελιών για παραπτώματα ή παρατυπίες·
                                                   
                                                
                                    
                                          ε)
                                       
                                       
                                          δήλωση για τυχόν συγκρούσεις συμφερόντων που μπορεί να έχουν τα ανώτατα διοικητικά στελέχη και τα μέλη του συμβουλίου κατά την εκτέλεση των καθηκόντων τους, καθώς και τους τρόπους διαχείρισης αυτών των συγκρούσεων.»·
                                       
                                    
                        
                     
                  
                        6)
                     
                     
                        το άρθρο 11 αντικαθίσταται από το ακόλουθο κείμενο:
                        
                           «Άρθρο 11
                           Καταλληλότητα και επάρκεια
                           Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες σχετικά με το προσωπικό του αιτούντος:
                           
                                       α)
                                    
                                    
                                       γενικό κατάλογο του προσωπικού που απασχολείται απευθείας από το αρχείο καταγραφής συναλλαγών, περιλαμβανομένου του ρόλου του προσωπικού και των απαιτούμενων προσόντων ανά ρόλο·
                                    
                                 
                                       β)
                                    
                                    
                                       ειδική περιγραφή του προσωπικού στον τομέα της τεχνολογίας των πληροφοριών, που απασχολείται απευθείας στην παροχή υπηρεσιών αρχείου καταγραφής συναλλαγών, καθώς και του ρόλου και των προσόντων εκάστου ατόμου·
                                    
                                 
                                       γ)
                                    
                                    
                                       περιγραφή των ρόλων και των προσόντων εκάστου ατόμου που είναι αρμόδιο για τον εσωτερικό έλεγχο, τις εσωτερικές δικλίδες ελέγχου, τη συμμόρφωση και την αξιολόγηση κινδύνων·
                                    
                                 
                                       δ)
                                    
                                    
                                       την ταυτότητα των μελών του αποκλειστικού προσωπικού και εκείνων των μελών του προσωπικού που απασχολούνται υπό καθεστώς εξωτερικής ανάθεσης·
                                    
                                 
                                       ε)
                                    
                                    
                                       λεπτομερή στοιχεία όσον αφορά την επιμόρφωση σχετικά με τις πολιτικές και τις διαδικασίες του αιτούντος, καθώς και σχετικά με τις δραστηριότητες του αρχείου καταγραφής συναλλαγών, περιλαμβανομένης οποιασδήποτε εξέτασης ή άλλης μορφής τυπικής αξιολόγησης που απαιτείται για το προσωπικό όσον αφορά την άσκηση των δραστηριοτήτων του αρχείου καταγραφής συναλλαγών.
                                    
                                 Η περιγραφή που αναφέρεται στο στοιχείο β) περιλαμβάνει γραπτά αποδεικτικά στοιχεία σχετικά με τους ακαδημαϊκούς τίτλους και την πείρα στον τομέα της τεχνολογίας των πληροφοριών τουλάχιστον για ένα από τα μέλη της ανώτατης διοίκησης που είναι αρμόδιο για θέματα ΤΠ.»·
                        
                     
                  
                        7)
                     
                     
                        το άρθρο 12 αντικαθίσταται από το ακόλουθο κείμενο:
                        
                           «Άρθρο 12
                           Οικονομικές εκθέσεις και επιχειρηματικά σχέδια
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες οικονομικές και επιχειρηματικές πληροφορίες σχετικά με τον αιτούντα:
                              
                                          α)
                                       
                                       
                                          πλήρη σειρά οικονομικών καταστάσεων, που έχουν εκπονηθεί σύμφωνα με τα διεθνή πρότυπα που υιοθετήθηκαν σύμφωνα με το άρθρο 3 του κανονισμού (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (*1)·
                                       
                                    
                                          β)
                                       
                                       
                                          σε περίπτωση που οι οικονομικές καταστάσεις του αιτούντος υπόκεινται σε υποχρεωτικό έλεγχο κατά την έννοια του άρθρου 2 σημείο 1 της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου (*2), οι οικονομικές εκθέσεις περιλαμβάνουν την έκθεση ελέγχου σχετικά με την ετήσια και ενοποιημένη οικονομική κατάσταση·
                                       
                                    
                                          γ)
                                       
                                       
                                          εάν ο αιτών υπόκειται σε έλεγχο, την ονομασία και τον εθνικό αριθμό μητρώου του εξωτερικού ελεγκτή.
                                       
                                    
                           
                              2.   Η αίτηση καταχώρισης ως αρχείου καταγραφής συναλλαγών περιλαμβάνει οικονομικό επιχειρηματικό σχέδιο το οποίο προβλέπει διάφορα επιχειρηματικά σενάρια για τις υπηρεσίες αρχείου καταγραφής συναλλαγών για τουλάχιστον τριετή περίοδο αναφοράς και περιλαμβάνει τις ακόλουθες συμπληρωματικές πληροφορίες:
                              
                                          α)
                                       
                                       
                                          το αναμενόμενο επίπεδο δραστηριοτήτων υποβολής αναφοράς σε αριθμό συναλλαγών·
                                       
                                    
                                          β)
                                       
                                       
                                          το πάγιο και μεταβλητό κόστος που προσδιορίζεται σε σχέση με την παροχή υπηρεσιών αρχείου καταγραφής συναλλαγών σύμφωνα με τον κανονισμό (ΕΕ) αριθ. 648/2012·
                                       
                                    
                                          γ)
                                       
                                       
                                          τις θετικές και αρνητικές αποκλίσεις κατά τουλάχιστον 20 % από το βασικό σενάριο δραστηριοτήτων που προσδιορίζεται.
                                       
                                    
                           
                              3.   Σε περίπτωση που οι ιστορικές χρηματοοικονομικές πληροφορίες που αναφέρονται στην παράγραφο 1 δεν είναι διαθέσιμες, η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες σχετικά με τον αιτούντα:
                              
                                          α)
                                       
                                       
                                          την τυποποιημένη προσωρινή κατάσταση, η οποία καταδεικνύει ίδιους πόρους και την προσδοκώμενη επιχειρηματική κατάσταση εντός έξι μηνών μετά τη χορήγηση της καταχώρισης·
                                       
                                    
                                          β)
                                       
                                       
                                          ενδιάμεση οικονομική έκθεση, σε περίπτωση που δεν είναι ακόμη διαθέσιμες οι οικονομικές καταστάσεις για τη ζητούμενη χρονική περίοδο·
                                       
                                    
                                          γ)
                                       
                                       
                                          κατάσταση χρηματοοικονομικής θέσης, όπως ισολογισμός, λογαριασμός αποτελεσμάτων, μεταβολές ιδίων κεφαλαίων και ταμειακών ροών, καθώς και σημειώσεις που περιλαμβάνουν συνοπτική παρουσίαση των λογιστικών πολιτικών και άλλες επεξηγηματικές σημειώσεις.
                                       
                                    
                           
                              4.   Η αίτηση καταχώρισης ως αρχείου καταγραφής συναλλαγών περιλαμβάνει τις ελεγμένες ετήσιες οικονομικές καταστάσεις οποιασδήποτε μητρικής επιχείρησης για τα τρία οικονομικά έτη που προηγούνται της ημερομηνίας της αίτησης.
                           
                           
                              5.   Η αίτηση καταχώρισης ως αρχείου καταγραφής συναλλαγών περιλαμβάνει επίσης τις ακόλουθες οικονομικές πληροφορίες σχετικά με τον αιτούντα:
                              
                                          α)
                                       
                                       
                                          ενδεικτική περιγραφή τυχόν μελλοντικών σχεδίων για την ίδρυση θυγατρικών, καθώς και τον τόπο εγκατάστασής τους·
                                       
                                    
                                          β)
                                       
                                       
                                          περιγραφή των επιχειρηματικών δραστηριοτήτων τις οποίες σχεδιάζει να ασκήσει ο αιτών, με προσδιορισμό των δραστηριοτήτων τυχόν θυγατρικών ή υποκαταστημάτων.
                                       
                                    
                        
                        
                           (*1)  Κανονισμός (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου της 19ης Ιουλίου 2002 για την εφαρμογή διεθνών λογιστικών προτύπων (ΕΕ L 243 της 11.9.2002, σ. 1)."
                        
                        
                           (*2)  Οδηγία 2006/43/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τους υποχρεωτικούς ελέγχους των ετήσιων και των ενοποιημένων λογαριασμών (ΕΕ L 157 της 9.6.2006, σ. 87).»·"
                        
                     
                  
                        8)
                     
                     
                        το άρθρο 14 αντικαθίσταται από το ακόλουθο κείμενο:
                        
                           «Άρθρο 14
                           Εμπιστευτικότητα
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει τις εσωτερικές πολιτικές, τις διαδικασίες και τους μηχανισμούς που εμποδίζουν οποιαδήποτε χρήση πληροφοριών που τηρούνται στο αιτούν αρχείο καταγραφής συναλλαγών:
                              
                                          α)
                                       
                                       
                                          για παράνομους σκοπούς·
                                       
                                    
                                          β)
                                       
                                       
                                          για γνωστοποίηση εμπιστευτικών πληροφοριών·
                                       
                                    
                                          γ)
                                       
                                       
                                          μη επιτρεπόμενη για εμπορικούς σκοπούς.
                                       
                                    
                           
                              2.   Στις εσωτερικές πολιτικές, τις διαδικασίες και τους μηχανισμούς περιλαμβάνονται οι εσωτερικές διαδικασίες που αφορούν τη χορήγηση αδειών στο προσωπικό όσον αφορά τη χρήση κωδικών για πρόσβαση στα δεδομένα, όπου προσδιορίζεται ο σκοπός του προσωπικού, το πεδίο εφαρμογής των δεδομένων που συμβουλεύονται και τυχόν περιορισμοί στη χρήση των δεδομένων, καθώς και αναλυτικά στοιχεία σχετικά με οποιουσδήποτε μηχανισμούς και ελέγχους εφαρμόζονται για την αποτελεσματική διαχείριση δυνητικών κυβερνοκινδύνων και την προστασία των τηρούμενων δεδομένων από κυβερνοεπιθέσεις.
                           
                           
                              3.   Οι αιτούντες παρέχουν στην ESMA πληροφορίες σχετικά με τις διαδικασίες τήρησης ημερολογίου στο οποίο προσδιορίζεται κάθε μέλος του προσωπικού που συμβουλεύεται τα δεδομένα, η ώρα της πρόσβασης, ο χαρακτήρας των δεδομένων στα οποία υπήρξε πρόσβαση και ο σκοπός.»·
                           
                        
                     
                  
                        9)
                     
                     
                        το άρθρο 16 αντικαθίσταται από το ακόλουθο κείμενο:
                        
                           «Άρθρο 16
                           Πόροι τεχνολογίας πληροφοριών και εξωτερική ανάθεση
                           Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες σχετικά με τους πόρους τεχνολογίας πληροφοριών:
                           
                                       α)
                                    
                                    
                                       αναλυτική περιγραφή του συστήματος τεχνολογίας πληροφοριών, όπου περιλαμβάνονται οι συναφείς επιχειρηματικές απαιτήσεις, οι λειτουργικές και τεχνικές προδιαγραφές, ο αρχιτεκτονικός και τεχνικός σχεδιασμός του συστήματος, το υπόδειγμα και οι ροές δεδομένων, καθώς και οι δραστηριότητες και οι διοικητικές διαδικασίες και εγχειρίδια·
                                    
                                 
                                       β)
                                    
                                    
                                       τις εγκαταστάσεις χρήστη που έχει αναπτύξει ο αιτών προκειμένου να παρέχει υπηρεσίες στους ανάλογους χρήστες, συμπεριλαμβανομένων αντιγράφων του εγχειριδίου χρήστη, αν υπάρχει, και των εσωτερικών διαδικασιών·
                                    
                                 
                                       γ)
                                    
                                    
                                       τις πολιτικές επενδύσεων και ανανέωσης όσον αφορά τους πόρους τεχνολογίας πληροφοριών του αιτούντος·
                                    
                                 
                                       δ)
                                    
                                    
                                       τις ρυθμίσεις εξωτερικής ανάθεσης που εφαρμόζει ο αιτών, όπου περιλαμβάνονται:
                                       
                                                   i)
                                                
                                                
                                                   αναλυτικοί ορισμοί των υπηρεσιών που πρόκειται να παρέχονται, στους οποίους περιλαμβάνεται το μετρήσιμο πεδίο εφαρμογής των εν λόγω υπηρεσιών, ο βαθμός λεπτομέρειας των δραστηριοτήτων, καθώς και οι προϋποθέσεις υπό τις οποίες παρέχονται οι εν λόγω δραστηριότητες και οι προθεσμίες τους·
                                                
                                             
                                                   ii)
                                                
                                                
                                                   συμφωνίες επιπέδου εξυπηρέτησης με σαφείς ρόλους και αρμοδιότητες, μεθόδους μέτρησης και στόχους για κάθε βασική απαίτηση του αρχείου καταγραφής συναλλαγών που ανατίθεται εξωτερικά, οι μέθοδοι που εφαρμόζονται για την παρακολούθηση του επιπέδου εξυπηρέτησης των καθηκόντων που ανατίθενται εξωτερικά και τα μέτρα ή οι δράσεις που πρέπει να λαμβάνονται σε περίπτωση μη επίτευξης των στόχων σε επίπεδο υπηρεσιών·
                                                
                                             
                                                   iii)
                                                
                                                
                                                   αντίγραφο των συμβάσεων που διέπουν τις εν λόγω ρυθμίσεις.»·
                                                
                                             
                                 
                     
                  
                        10)
                     
                     
                        το άρθρο 17 αντικαθίσταται από το ακόλουθο κείμενο:
                        
                           «Άρθρο 17
                           Επικουρικές υπηρεσίες
                           Σε περίπτωση που ο αιτών, επιχείρηση εντός του ομίλου του ή επιχείρηση με την οποία ο αιτών έχει συνάψει συμφωνία σχετικά με υπηρεσίες διαπραγμάτευσης ή μετασυναλλακτικές υπηρεσίες προσφέρει ή σχεδιάζει να προσφέρει τυχόν επικουρικές υπηρεσίες, η αίτησή του για καταχώριση ως αρχείου καταγραφής συναλλαγών περιλαμβάνει τις ακόλουθες πληροφορίες:
                           
                                       α)
                                    
                                    
                                       περιγραφή των επικουρικών υπηρεσιών που παρέχει ο αιτών, ή η επιχείρηση εντός του ομίλου του, και περιγραφή οποιασδήποτε συμφωνίας που μπορεί να έχει συνάψει το αρχείο καταγραφής συναλλαγών με εταιρείες που προσφέρουν υπηρεσίες διαπραγμάτευσης ή μετασυναλλακτικές υπηρεσίες, ή άλλες σχετικές υπηρεσίες, καθώς και αντίγραφα τέτοιων συμφωνιών·
                                    
                                 
                                       β)
                                    
                                    
                                       διαδικασίες και πολιτικές που διασφαλίζουν τον αναγκαίο βαθμό λειτουργικού διαχωρισμού από άποψη πόρων, συστημάτων και διαδικασιών, μεταξύ των υπηρεσιών αρχείου καταγραφής συναλλαγών του αιτούντος σύμφωνα με τον κανονισμό (ΕΕ) αριθ. 648/2012 και άλλων τομέων επιχειρηματικής δραστηριότητας, περιλαμβανομένων των τομέων επιχειρηματικής δραστηριότητας που εμπεριέχουν την παροχή υπηρεσιών σύμφωνα με τη νομοθεσία της Ένωσης ή τρίτης χώρας, ανεξαρτήτως του αν ο χωριστός τομέας επιχειρηματικής δραστηριότητας αποτελεί αντικείμενο διαχείρισης από το αρχείο καταγραφής συναλλαγών, εταιρεία η οποία ανήκει στην εταιρεία συμμετοχών του, ή οποιαδήποτε άλλη εταιρεία με την οποία έχει συνάψει συμφωνία στο πλαίσιο της αλυσίδας διαπραγμάτευσης ή της μετασυναλλακτικής αλυσίδας ή του τομέα επιχειρηματικής δραστηριότητας.»·
                                    
                                 
                     
                  
                        11)
                     
                     
                        τα άρθρα 18, 19 και 20 αντικαθίστανται από το ακόλουθο κείμενο:
                        
                           «Άρθρο 18
                           Διαφάνεια των κανόνων πρόσβασης
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες:
                              
                                          α)
                                       
                                       
                                          τις πολιτικές και τις διαδικασίες πρόσβασης σύμφωνα με τις οποίες οι διάφοροι τύποι χρηστών αναφέρουν και έχουν πρόσβαση σε δεδομένα που τηρούνται στο αρχείο καταγραφής συναλλαγών, περιλαμβανομένης οποιασδήποτε διαδικασίας την οποία οι χρήστες μπορεί να χρειάζονται προκειμένου να έχουν πρόσβαση, να συμβουλεύονται ή να τροποποιούν τις πληροφορίες που τηρούνται στο αρχείο καταγραφής συναλλαγών·
                                       
                                    
                                          β)
                                       
                                       
                                          αντίγραφο των όρων και των προϋποθέσεων που καθορίζουν τα δικαιώματα και τις υποχρεώσεις των διάφορων τύπων χρηστών σε σχέση με τις πληροφορίες που τηρούνται από το αρχείο καταγραφής συναλλαγών·
                                       
                                    
                                          γ)
                                       
                                       
                                          περιγραφή των διαφόρων κατηγοριών πρόσβασης που διατίθενται σε χρήστες·
                                       
                                    
                                          δ)
                                       
                                       
                                          τις πολιτικές και τις διαδικασίες πρόσβασης σύμφωνα με τις οποίες άλλοι πάροχοι υπηρεσιών μπορεί να έχουν πρόσβαση χωρίς διακρίσεις σε πληροφορίες που τηρούνται από το αρχείο καταγραφής συναλλαγών, σε περίπτωση που οι σχετικοί αντισυμβαλλόμενοι έχουν παράσχει την έγγραφη, οικειοθελή και ανακλητή συγκατάθεσή τους·
                                       
                                    
                                          ε)
                                       
                                       
                                          περιγραφή των διαύλων και των μηχανισμών που χρησιμοποιεί το αρχείο καταγραφής συναλλαγών προκειμένου να δημοσιοποιεί πληροφορίες σχετικά με την πρόσβαση στο εκάστοτε αρχείο καταγραφής συναλλαγών.
                                       
                                    
                           
                              2.   Οι πληροφορίες που αναφέρονται στην παράγραφο 1 στοιχεία α), β) και γ) προσδιορίζονται για τους εξής τύπους χρηστών:
                              
                                          α)
                                       
                                       
                                          εσωτερικοί χρήστες·
                                       
                                    
                                          β)
                                       
                                       
                                          αναφέροντες αντισυμβαλλόμενοι·
                                       
                                    
                                          γ)
                                       
                                       
                                          οντότητες που υποβάλλουν αναφορές·
                                       
                                    
                                          δ)
                                       
                                       
                                          οντότητες αρμόδιες για την αναφορά·
                                       
                                    
                                          ε)
                                       
                                       
                                          μη αναφέροντες αντισυμβαλλόμενοι·
                                       
                                    
                                          στ)
                                       
                                       
                                          μη αναφέροντα τρίτα μέρη·
                                       
                                    
                                          ζ)
                                       
                                       
                                          οντότητες που αναφέρονται στο άρθρο 81 παράγραφος 3 του κανονισμού (ΕΕ) αριθ. 648/2012·
                                       
                                    
                                          η)
                                       
                                       
                                          άλλοι τύποι χρηστών, κατά περίπτωση.
                                       
                                    
                        
                        
                           Άρθρο 19
                           Επαλήθευση της πληρότητας και της ορθότητας των δεδομένων
                           Η αίτηση καταχώρισης ως αρχείου καταγραφής συναλλαγών περιλαμβάνει τις ακόλουθες πληροφορίες:
                           
                                       α)
                                    
                                    
                                       διαδικασίες επαλήθευσης της ταυτότητας των χρηστών που αποκτούν πρόσβαση στο αρχείο καταγραφής συναλλαγών·
                                    
                                 
                                       β)
                                    
                                    
                                       διαδικασίες επαλήθευσης της πληρότητας και της ορθότητας των παραγώγων που αναφέρονται στο αρχείο καταγραφής συναλλαγών·
                                    
                                 
                                       γ)
                                    
                                    
                                       διαδικασίες επαλήθευσης της άδειας λειτουργίας και της άδειας ΤΠ της οντότητας που υποβάλλει αναφορά εκ μέρους του αναφέροντος αντισυμβαλλομένου·
                                    
                                 
                                       δ)
                                    
                                    
                                       διαδικασίες επαλήθευσης της τήρησης της λογικής ακολουθίας των στοιχείων των αναφερόμενων παραγώγων ανά πάσα στιγμή·
                                    
                                 
                                       ε)
                                    
                                    
                                       διαδικασίες επαλήθευσης της πληρότητας και της ορθότητας των στοιχείων των αναφερόμενων παραγώγων·
                                    
                                 
                                       στ)
                                    
                                    
                                       διαδικασίες για τον έλεγχο της συμφωνίας μεταξύ αρχείων καταγραφής συναλλαγών σε περίπτωση που οι αντισυμβαλλόμενοι αναφέρουν συναλλαγές σε διάφορα αρχεία καταγραφής συναλλαγών·
                                    
                                 
                                       ζ)
                                    
                                    
                                       διαδικασίες για την παροχή αναπληροφόρησης στους αντισυμβαλλομένους σε συμβάσεις παραγώγων ή σε τρίτα μέρη που αναφέρουν συναλλαγές εκ μέρους αυτών, σχετικά με τις επαληθεύσεις που διενεργούνται σύμφωνα με τα στοιχεία α) έως ε) και τα αποτελέσματα της διαδικασίας για τον έλεγχο της συμφωνίας σύμφωνα με το στοιχείο στ).
                                    
                                 
                        
                           Άρθρο 20
                           Διαφάνεια της τιμολογιακής πολιτικής
                           Η αίτηση καταχώρισης ως αρχείου καταγραφής συναλλαγών περιγράφει τα ακόλουθα στοιχεία του αιτούντος:
                           
                                       α)
                                    
                                    
                                       την τιμολογιακή πολιτική, περιλαμβανομένων τυχόν ισχυουσών εκπτώσεων και επιστροφών, και τους όρους παροχής του οφέλους των εν λόγω μειώσεων·
                                    
                                 
                                       β)
                                    
                                    
                                       τη δομή των τελών για την παροχή τυχόν υπηρεσιών αρχείου καταγραφής συναλλαγών και επικουρικών υπηρεσιών, περιλαμβανομένου του εκτιμώμενου κόστους των υπηρεσιών αρχείου καταγραφής συναλλαγών και των επικουρικών υπηρεσιών, από κοινού με τις λεπτομέρειες των μεθόδων που χρησιμοποιούνται για τον υπολογισμό του χωριστού κόστους στο οποίο μπορεί να υποβληθεί ο αιτών κατά την παροχή υπηρεσιών αρχείου καταγραφής συναλλαγών και επικουρικών υπηρεσιών·
                                    
                                 
                                       γ)
                                    
                                    
                                       τις μεθόδους που χρησιμοποιούνται για τη δημοσιοποίηση των πληροφοριών σε όλους τους τύπους χρηστών, περιλαμβανομένου αντιγράφου της δομής των τελών στην οποία οι υπηρεσίες αρχείου συναλλαγών και οι επικουρικές υπηρεσίες είναι διαχωρισμένες.»·
                                    
                                 
                     
                  
                        12)
                     
                     
                        το άρθρο 21 αντικαθίσταται από το ακόλουθο κείμενο:
                        
                           «Άρθρο 21
                           Λειτουργικός κίνδυνος
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει:
                              
                                          α)
                                       
                                       
                                          λεπτομερή περιγραφή των διαθέσιμων πόρων και διαδικασιών που αποσκοπούν να εντοπίσουν και να μετριάσουν τον λειτουργικό κίνδυνο και οποιονδήποτε άλλον ουσιαστικό κίνδυνο στον οποίο εκτίθεται ο αιτών, περιλαμβανομένου αντιγράφου οποιωνδήποτε σχετικών πολιτικών, μεθοδολογιών, εσωτερικών διαδικασιών και εγχειριδίων·
                                       
                                    
                                          β)
                                       
                                       
                                          περιγραφή των καθαρών ρευστοποιήσιμων περιουσιακών στοιχείων που έχουν χρηματοδοτηθεί με ίδια κεφάλαια για την κάλυψη δυνητικών γενικών επιχειρηματικών ζημιών προκειμένου να συνεχιστεί η παροχή υπηρεσιών σε συνθήκες δρώσας οικονομικής μονάδας, και εκτίμηση της επάρκειας των χρηματοοικονομικών πόρων του με σκοπό την κάλυψη του λειτουργικού κόστους εκκαθάρισης ή αναδιοργάνωσης των κρίσιμων πράξεων και υπηρεσιών στη διάρκεια τουλάχιστον έξι μηνών·
                                       
                                    
                                          γ)
                                       
                                       
                                          το σχέδιο αδιάλειπτης λειτουργίας του αιτούντος και την πολιτική για την επικαιροποίηση του σχεδίου, στα οποία περιλαμβάνονται:
                                          
                                                      i)
                                                   
                                                   
                                                      όλες οι επιχειρηματικές διεργασίες, οι πόροι, οι διαδικασίες κλιμάκωσης και τα σχετικά συστήματα που είναι αποφασιστικής σημασίας για τη διασφάλιση των υπηρεσιών του αιτούντος αρχείου καταγραφής συναλλαγών, περιλαμβανομένων οποιωνδήποτε ανατεθεισών εξωτερικά υπηρεσιών και της στρατηγικής, της πολιτικής και των στόχων του αρχείου καταγραφής συναλλαγών όσον αφορά τη συνέχεια αυτών των διεργασιών·
                                                   
                                                
                                                      ii)
                                                   
                                                   
                                                      οι ρυθμίσεις που έχουν συμφωνηθεί με άλλους παρόχους υποδομής χρηματοπιστωτικών αγορών, περιλαμβανομένων άλλων αρχείων καταγραφής συναλλαγών·
                                                   
                                                
                                                      iii)
                                                   
                                                   
                                                      οι ρυθμίσεις για τη διασφάλιση ελάχιστου επιπέδου εξυπηρέτησης των κρίσιμων λειτουργιών και το προβλεπόμενο χρονοδιάγραμμα για την ολοκλήρωση της πλήρους αποκατάστασης αυτών των διεργασιών·
                                                   
                                                
                                                      iv)
                                                   
                                                   
                                                      ο μέγιστος αποδεκτός χρόνος αποκατάστασης για επιχειρηματικές διεργασίες και συστήματα, λαμβανομένης υπόψη της προθεσμίας αναφοράς σε αρχεία καταγραφής συναλλαγών, όπως προβλέπεται στο άρθρο 9 παράγραφος 1 του κανονισμού (ΕΕ) αριθ. 648/2012, και του όγκου των δεδομένων που χρειάζεται να επεξεργαστεί το αρχείο καταγραφής συναλλαγών εντός της συγκεκριμένης ημερήσιας περιόδου·
                                                   
                                                
                                                      v)
                                                   
                                                   
                                                      οι διαδικασίες που αφορούν συνεπαγόμενες καταγραφές συμβάντων και επανεξετάσεις·
                                                   
                                                
                                                      vi)
                                                   
                                                   
                                                      το πρόγραμμα δοκιμών και τα αποτελέσματα των όποιων δοκιμών·
                                                   
                                                
                                                      vii)
                                                   
                                                   
                                                      ο αριθμός των διαθέσιμων εναλλακτικών τεχνικών και λειτουργικών χώρων, η τοποθεσία τους, οι πόροι σε σύγκριση με τον βασικό χώρο και οι διαδικασίες αδιάλειπτης λειτουργίας που εφαρμόζονται, σε περίπτωση που χρειάζεται να χρησιμοποιηθούν εναλλακτικοί χώροι·
                                                   
                                                
                                                      viii)
                                                   
                                                   
                                                      πληροφορίες σχετικά με την πρόσβαση σε βοηθητικό επιχειρησιακό χώρο προκειμένου το προσωπικό να διασφαλίσει τη συνέχιση της εξυπηρέτησης, σε περίπτωση που δεν είναι διαθέσιμη η έδρα των κεντρικών γραφείων·
                                                   
                                                
                                                      ix)
                                                   
                                                   
                                                      σχέδια, διαδικασίες και ρυθμίσεις για την αντιμετώπιση καταστάσεων έκτακτης ανάγκης και για την εγγύηση της ασφάλειας του προσωπικού·
                                                   
                                                
                                                      x)
                                                   
                                                   
                                                      σχέδια, διαδικασίες και ρυθμίσεις για τη διαχείριση κρίσεων, περιλαμβανομένου του συντονισμού της συνολικής δράσης για την αδιάλειπτη λειτουργία και της έγκαιρης και αποτελεσματικής ενεργοποίησής της στο πλαίσιο ενός δεδομένου χρονικού στόχου αποκατάστασης·
                                                   
                                                
                                                      xi)
                                                   
                                                   
                                                      σχέδια, διαδικασίες και ρυθμίσεις για την αποκατάσταση μερών του συστήματος, της αίτησης και της υποδομής του αιτούντος εντός του προδιαγεγραμμένου χρονικού στόχου αποκατάστασης.»·
                                                   
                                                
                                    
                                          δ)
                                       
                                       
                                          περιγραφή των ρυθμίσεων για τη διασφάλιση των δραστηριοτήτων αρχείου καταγραφής συναλλαγών σε περίπτωση διακοπής και της συμμετοχής των χρηστών του αρχείου καταγραφής συναλλαγών και άλλων τρίτων σε αυτές.
                                       
                                    
                           
                              2.   Η αίτηση καταχώρισης ως αρχείου καταγραφής συναλλαγών περιλαμβάνει τις διαδικασίες για τη διασφάλιση της ομαλής αντικατάστασης του αρχείου καταγραφής συναλλαγών σε περίπτωση που ζητηθεί από αναφέροντα αντισυμβαλλόμενο, σε περίπτωση που ζητηθεί από τρίτο μέρος που υποβάλλει αναφορές εκ μέρους μη αναφερόντων αντισυμβαλλομένων ή σε περίπτωση που η αντικατάσταση είναι αποτέλεσμα της ανάκλησης καταχώρισης, και περιλαμβάνει τις διαδικασίες για τη μεταφορά δεδομένων και τη μεταφορά των ροών αναφοράς σε άλλο αρχείο καταγραφής συναλλαγών.»·
                           
                        
                     
                  
                        13)
                     
                     
                        το άρθρο 22 αντικαθίσταται από το ακόλουθο κείμενο:
                        
                           «Άρθρο 22
                           Πολιτική όσον αφορά την τήρηση αρχείων
                           
                              1.   Η αίτηση καταχώρισης ως αρχείου καταγραφής συναλλαγών περιλαμβάνει πληροφορίες σχετικά με την παραλαβή και τη διαχείριση δεδομένων, περιλαμβανομένων των όποιων πολιτικών και διαδικασιών εφαρμόζονται από τον αιτούντα προκειμένου να διασφαλίζεται:
                              
                                          α)
                                       
                                       
                                          έγκαιρη και ακριβής καταχώριση των αναφερόμενων πληροφοριών·
                                       
                                    
                                          β)
                                       
                                       
                                          η τήρηση όλων των αναφερόμενων πληροφοριών που σχετίζονται με τη σύναψη, την τροποποίηση ή τη λήξη σύμβασης παραγώγων σε ημερολόγιο αναφορών·
                                       
                                    
                                          γ)
                                       
                                       
                                          ότι τα δεδομένα διατηρούνται τόσο εντός όσο και εκτός διαδικτύου·
                                       
                                    
                                          δ)
                                       
                                       
                                          ότι υπάρχουν επαρκή αντίγραφα των δεδομένων για τους σκοπούς της αδιάλειπτης λειτουργίας.
                                       
                                    
                           
                              2.   Η αίτηση καταχώρισης ως αρχείου καταγραφής συναλλαγών περιλαμβάνει πληροφορίες σχετικά με τα συστήματα, τις πολιτικές και τις διαδικασίες τήρησης αρχείων που χρησιμοποιούνται προκειμένου να διασφαλίζεται ότι τα υποβαλλόμενα δεδομένα τροποποιούνται καταλλήλως και οι θέσεις υπολογίζονται ορθώς, σύμφωνα με τις σχετικές νομοθετικές ή κανονιστικές απαιτήσεις.»·
                           
                        
                     
                  
                        14)
                     
                     
                        το άρθρο 23 αντικαθίσταται από το ακόλουθο κείμενο:
                        
                           «Άρθρο 23
                           Μηχανισμοί διαθεσιμότητας των δεδομένων
                           Η αίτηση καταχώρισης ως αρχείου καταγραφής συναλλαγών περιέχει περιγραφή των πόρων, μεθόδων και διαύλων που χρησιμοποιεί ο αιτών για να διευκολύνει την πρόσβαση στις πληροφορίες σύμφωνα με το άρθρο 81 παράγραφοι 1, 3 και 5 του κανονισμού (ΕΕ) αριθ. 648/2012, και περιέχει τις ακόλουθες πληροφορίες:
                           
                                       α)
                                    
                                    
                                       διαδικασία υπολογισμού των συνολικών θέσεων σύμφωνα με τον κατ εξουσιοδότηση κανονισμό (ΕΕ) αριθ. 151/2013 της Επιτροπής (*3), και περιγραφή των πόρων, μεθόδων και διαύλων που θα χρησιμοποιεί το αρχείο καταγραφής συναλλαγών για να διευκολύνει την πρόσβαση του κοινού στα δεδομένα που περιέχει, σύμφωνα με το άρθρο 81 παράγραφος 1 του κανονισμού (ΕΕ) 648/2012, και περιγραφή της συχνότητας των επικαιροποιήσεων, από κοινού με αντίγραφο τυχόν ειδικών εγχειριδίων και εσωτερικών πολιτικών·
                                    
                                 
                                       β)
                                    
                                    
                                       περιγραφή των πόρων, μεθόδων και εγκαταστάσεων που χρησιμοποιεί το αρχείο καταγραφής δεδομένων για να διευκολύνει την πρόσβαση των αρμόδιων αρχών στις πληροφορίες του, σύμφωνα με το άρθρο 81 παράγραφος 3 του κανονισμού (ΕΕ) αριθ. 648/2012, της συχνότητας της επικαιροποίησης και των ελέγχων και επαληθεύσεων που μπορεί να εφαρμόζει το αρχείο καταγραφής συναλλαγών για τη διαδικασία φιλτραρίσματος της πρόσβασης, από κοινού με αντίγραφο τυχόν ειδικών εγχειριδίων και εσωτερικών διαδικασιών·
                                    
                                 
                                       γ)
                                    
                                    
                                       διαδικασία και περιγραφή των πόρων, μεθόδων και διαύλων που χρησιμοποιεί το αρχείο καταγραφής δεδομένων προκειμένου να διευκολύνει την έγκαιρη, δομημένη και ολοκληρωμένη συλλογή δεδομένων από αντισυμβαλλομένους, την πρόσβαση αντισυμβαλλομένων σε συμβάσεις παραγώγων σε πληροφορίες σύμφωνα με το άρθρο 80 παράγραφος 5 του κανονισμού (ΕΕ) αριθ. 648/2012, από κοινού με αντίγραφο τυχόν ειδικών εγχειριδίων και εσωτερικών πολιτικών.
                                    
                                 
                        
                           (*3)  Κατ' εξουσιοδότηση κανονισμός (ΕΕ) αριθ. 151/2013 της Επιτροπής, της 19ης Δεκεμβρίου 2012, για την εφαρμογή του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τα κανονιστικά τεχνικά πρότυπα που θα προσδιορίζουν τα δεδομένα που θα πρέπει να δημοσιεύονται και να διατίθενται από αρχεία καταγραφής συναλλαγών και τα λειτουργικά πρότυπα για τη συγκέντρωση, σύγκριση και αξιολόγηση των δεδομένων (ΕΕ L 52 της 23.2.2013, σ. 33).»"
                        
                     
                  
                        15)
                     
                     
                        προστίθεται το ακόλουθο άρθρο 23α:
                        
                           «Άρθρο 23α
                           Απευθείας και άμεση πρόσβαση των αρχών σε δεδομένα
                           Η αίτηση καταχώρισης ως αρχείου καταγραφής συναλλαγών περιλαμβάνει πληροφορίες σχετικά με τα εξής:
                           
                                       α)
                                    
                                    
                                       τους όρους και προϋποθέσεις παροχής στις αρχές που αναφέρονται στο άρθρο 81 παράγραφος 3 του κανονισμού (ΕΕ) αριθ. 648/2012 απευθείας και άμεσης πρόσβασης στα στοιχεία παραγώγων που τηρούνται στο αρχείο καταγραφής συναλλαγών σύμφωνα με τον κατ' εξουσιοδότηση κανονισμό (ΕΕ) αριθ. 151/2013·
                                    
                                 
                                       β)
                                    
                                    
                                       τη διαδικασία με την οποία παρέχεται στις αρχές που αναφέρονται στο στοιχείο α) απευθείας και άμεση πρόσβαση στα στοιχεία συμβάσεων παραγώγων που τηρούνται στο αρχείο καταγραφής συναλλαγών σύμφωνα με τον κατ' εξουσιοδότηση κανονισμό (ΕΕ) αριθ. 151/2013·
                                    
                                 
                                       γ)
                                    
                                    
                                       τη διαδικασία διασφάλισης της ακεραιότητας των δεδομένων στα οποία έχουν πρόσβαση οι εν λόγω αρχές.»·
                                    
                                 
                     
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 201 της 27.7.2012, σ. 1.
         
            (2)  Κατ' εξουσιοδότηση κανονισμός (EE) αριθ. 150/2013 της Επιτροπής, της 19ης Δεκεμβρίου 2012, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα που προσδιορίζουν τις λεπτομέρειες της αίτησης καταχώρισης ως αρχείου καταγραφής συναλλαγών (ΕΕ L 52 της 23.2.2013, σ. 25).
         
            (3)  Κανονισμός (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012 (ΕΕ L 337 της 23.12.2015, σ. 1).
         
            (4)  Κατ' εξουσιοδότηση κανονισμός (ΕΕ) αριθ. 151/2013 της Επιτροπής, της 19ης Δεκεμβρίου 2012, για την εφαρμογή του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τα κανονιστικά τεχνικά πρότυπα που θα προσδιορίζουν τα δεδομένα που θα πρέπει να δημοσιεύονται και να διατίθενται από αρχεία καταγραφής συναλλαγών και τα λειτουργικά πρότυπα για τη συγκέντρωση, σύγκριση και αξιολόγηση των δεδομένων (ΕΕ L 52 της 23.2.2013, σ. 33).
         
            (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).